b'\n_START_ARTICLE_\nGran \xc4\x8cakas\n_START_SECTION_\nGeografija\n_START_PARAGRAPH_\nGran \xc4\x8cakas u\xc5\xbeima apie 647 500\xc2\xa0km\xc2\xb2 plot\xc4\x85 (regiono ribos gan s\xc4\x85lygin\xc4\x97s\xc2\xa0\xe2\x80\x93 ypa\xc4\x8d pietuose ir \xc5\xa1iaur\xc4\x97je; priklausomai nuo to, kokia teritorija \xc4\xafvardijama \xc4\x8caku, ploto dydis gali b\xc5\xabti skirtingas). Regionas driekiasi tarp 17 ir 33\xc2\xb0 piet\xc5\xb3 platumos ir 65-60\xc2\xb0 vakar\xc5\xb3 ilgumos ((apytiksliai)). Rytinis regiono pakra\xc5\xa1tys ai\xc5\xa1kus\xc2\xa0\xe2\x80\x93 jis vedamas Paranos ir Paragvajaus up\xc4\x97mis. Vakarinis pakra\xc5\xa1tys eina And\xc5\xb3 kaln\xc5\xb3 pa\xc5\xa1lait\xc4\x97mis (Argentinoje\xc2\xa0\xe2\x80\x93 Pamp\xc5\xb3 kalnag\xc5\xabbriais, Bolivijoje\xc2\xa0\xe2\x80\x93 Ryt\xc5\xb3 Kordiljera); \xc5\xa1iaur\xc4\x97je palaipsniui pereina \xc4\xaf Amazonijos region\xc4\x85 (Bolivijoje) ir Serado auk\xc5\xa1tumas (Brazilijoje). \xc5\xa0iaurin\xc4\x97 riba Bolivijoje siekia Beni vidurup\xc4\xaf, Mamor\xc4\x97s \xc5\xbeemup\xc4\xaf, Brazilijoje\xc2\xa0\xe2\x80\x93 Paragvajaus up\xc4\x97s i\xc5\xa1takas. Pietuose \xc4\x8cakas pereina \xc4\xaf gamtin\xc4\x97mis s\xc4\x85lygomis pana\xc5\xa1i\xc4\x85 pamp\xc5\xb3 srit\xc4\xaf. Riba tarp \xc5\xa1i\xc5\xb3 region\xc5\xb3 paprastai vedama Salado upe.\n_START_SECTION_\nReljefas\n_START_PARAGRAPH_\nGran \xc4\x8cako regionas driekiasi Piet\xc5\xb3 Amerikos platformoje, tektonin\xc4\x97je dubumoje, padengtoje paleozojaus, mezozojaus ir terciaro nuogulomis. B\xc5\xabdinga plok\xc5\xa1\xc4\x8dia lyguma, i\xc5\xa1kilusi 200\xe2\x80\x93700\xc2\xa0m auk\xc5\xa1tyje vir\xc5\xa1 j\xc5\xabros lygio. Pavir\xc5\xa1ius auk\xc5\xa1tesnis And\xc5\xb3 pa\xc5\xa1lait\xc4\x97se, o einant \xc4\xaf rytus link Paranos ir Paragvajaus upi\xc5\xb3 leid\xc5\xbeiasi \xc5\xbeemyn. B\xc5\xabdingas nuolydis tik 0,04\xc2\xa0%. Rytin\xc4\x97 regiono dalis \xc4\xafeina \xc4\xaf La Platos \xc5\xbeemum\xc4\x85. \xc5\xa0iauriniuose ir rytinuose pakra\xc5\xa1\xc4\x8diuose Gran \xc4\x8cake pasitaiko nedideli\xc5\xb3 izoliuot\xc5\xb3 kaln\xc5\xb3 masyv\xc5\xb3, pavyzd\xc5\xbeiui, Santjago Kordiljera Bolivijoje, sudaranti Amazon\xc4\x97s ir Paragvajaus vandenskyr\xc4\x85 ar Leono masyvas Paragvajuje._NEWLINE_Dirvo\xc5\xbeemiai neutral\xc5\xabs ar lengvai \xc5\xa1armingi. Vakaruose pasitaiko r\xc5\xabg\xc5\xa1ting\xc5\xb3 dirvo\xc5\xbeemi\xc5\xb3 (sm\xc4\x97lingi, gerai drenuojami). Rytuose dirvo\xc5\xbeemiai labiau molingi ir prastai drenuojami. D\xc4\x97l pusdykuminio klimato gausu druskos telkini\xc5\xb3 ir u\xc5\xbedrusk\xc4\x97jusi\xc5\xb3 dirvo\xc5\xbeemi\xc5\xb3. Paragvajaus-Bolivijos pasienyje yra v\xc4\x97jo pustom\xc5\xb3 sm\xc4\x97lio kop\xc5\xb3.\n_START_SECTION_\nHidrografija\n_START_PARAGRAPH_\nApie 80\xc2\xa0% Gran \xc4\x8cako regiono \xc4\xafeina \xc4\xaf La Platos basein\xc4\x85. Pagrindin\xc4\x97s up\xc4\x97s: Paragvajus, Pilkomajas, Bermechas, Saladas, Parapeti, Negras. \xc5\xa0iaur\xc4\x97s vakaruose siekia Amazon\xc4\x97s baseino pakra\xc5\xa1t\xc4\xaf (Grand\xc4\x97, Guapor\xc4\x97, Mamor\xc4\x97, Beni). Lietinguoju laikotarpiu up\xc4\x97s i\xc5\xa1tvinsta ir u\xc5\xbelieja gausius plotus savo sl\xc4\x97nyje. Vagos labai vingiuotos, kasmet kei\xc4\x8diasi. Centrin\xc4\x97je Gran \xc4\x8cako dalyje lietinguoju laikotarpiu susiformuoja laikinos up\xc4\x97s, kurios \xc4\xafteka \xc4\xaf daubose susidariusius laikinus e\xc5\xbeerus. Kai kuri\xc5\xb3 upi\xc5\xb3 ir daugelio e\xc5\xbeer\xc5\xb3 vanduo druskingas. \xc5\xbdemiausiose lygumos dalyse lietinguoju periodu susidaro druskingi e\xc5\xbeerai ir pelkynai (pvz., Isosogo pelkynai Bolivijoje). Kadangi regiono keli\xc5\xb3 tinklas retas, up\xc4\x97s yra svarbios susisiekimo arterijos.\n_START_SECTION_\nAugalija\n_START_PARAGRAPH_\nGran \xc4\x8cako augalija labai priklausoma nuo krituli\xc5\xb3 kiekio: dr\xc4\x97gnuose vakaruose auga palmi\xc5\xb3 girait\xc4\x97s, galeriniai mi\xc5\xa1kai, \xc5\xa1lapyn\xc4\x97se turtinga vandens augalija. Einant \xc4\xaf vakarus prasideda tipi\xc5\xa1ka savana su gausia \xc5\xbeoline augalija ir dideliais med\xc5\xbeiais. Charakteringi kserofitiniai, spygliuoti kr\xc5\xabmynai ir tropiniai mi\xc5\xa1kai. Sausringiausiuose ryt\xc5\xb3 regionuose auga daugiausia dygi\xc5\xb3 kr\xc5\xabm\xc5\xb3, kaktus\xc5\xb3 s\xc4\x85\xc5\xbealynai. Dubumose, kasmet u\xc5\xbeliejamose vandeniu augalija ve\xc5\xa1lesn\xc4\x97 ir turtingesn\xc4\x97 nei auk\xc5\xa1tesn\xc4\x97se ir tuo pa\xc4\x8diu sausesn\xc4\x97se vietose. Gran \xc4\x8cake auga med\xc5\xbeiai pasi\xc5\xbeymintys itin kieta mediena (vadinami quebracho), turintys daug tanino ir naudojami medienos gavyboje. Palmi\xc5\xb3 kopernicij\xc5\xb3 lapai naudojami nat\xc5\xabralaus va\xc5\xa1ko gamyboje, yra daug vaistini\xc5\xb3, dekoratyvini\xc5\xb3 augal\xc5\xb3. I\xc5\xa1 viso Gran \xc4\x8cake auga ~1000-1200 augal\xc5\xb3 r\xc5\xab\xc5\xa1i\xc5\xb3, priklausan\xc4\x8di\xc5\xb3 daugiausia pupini\xc5\xb3, anakardini\xc5\xb3, arekini\xc5\xb3, kaktusini\xc5\xb3, bromelijini\xc5\xb3, miglini\xc5\xb3 \xc5\xa1eimoms._NEWLINE_Gran \xc4\x8cakas yra pats mi\xc5\xa1kingiausias Piet\xc5\xb3 Amerikos regionas po Amazonijos. 62\xc2\xa0% \xc4\x8cako mi\xc5\xa1k\xc5\xb3 yra Argentinoje, 25\xc2\xa0% Paragvajuje, 12\xc2\xa0% Bolivijoje, 1\xc2\xa0% Brazilijoje. Ta\xc4\x8diau \xc4\x8cako mi\xc5\xa1kai spar\xc4\x8diai nyksta d\xc4\x97l ple\xc4\x8diam\xc5\xb3 gyvulininkyst\xc4\x97s plot\xc5\xb3 ir medienos kirtimo.\n_START_SECTION_\nDr\xc4\x97gnasis \xc4\x8cakas\n_START_PARAGRAPH_\nDr\xc4\x97gnojoje rytin\xc4\x97je \xc4\x8cako dalyje, kur dirva derlingesn\xc4\x97 auga penkialapis balamedis, amerikin\xc4\x97 gruben\xc4\x97, gledi\xc4\x8dija (Gleditsia amorphoides), Eugenia pungens,  Eugenia uniflora, ruprechtija (Ruprechtia laxiflora), ratikl\xc4\x97 (Pisonia ambigua), Scutia buxifolia, \xc5\xa1iaur\xc4\x97je taip pat ir astronis (Astronium balansae), Diplokeleba floribunda, puo\xc5\xa1nusis kapokmedis, Pithecellobium. Da\xc5\xbenos lianos ir epifitai._NEWLINE_Tekst\xc5\xabringuose, natrio jon\xc5\xb3 gausiuose dirvo\xc5\xbeemiuose, u\xc5\xbeliejamuose lietinguoju sezonu da\xc5\xbenas siauralapis raudonmedis, lianos neda\xc5\xbenos, bet epifitai (ypa\xc4\x8d tilandsijos) auga gausiai. Kiti b\xc5\xabdingi mi\xc5\xa1ko skliauto med\xc5\xbeiai yra baltasis kvebrachas, paragvajin\xc4\x97 cezalpinija, antrame arde auga juodasis algarobas, akacijos (Acacia praecox, Acacia aroma), Geoffroea decorticans, geltonvaisis zizifas, Sideroxylon obtusifolium. \xc5\xbdemutiniame arde auga piruliai, Castella coccinea, opuncija (Opuntia retrorsa), stulpeniai. B\xc5\xabdingi \xc5\xbeoliniai augalai\xc2\xa0\xe2\x80\x93 skruoben\xc4\x97 (Dyckia ferox), echm\xc4\x97ja (Aechmea distichantha), \xc4\xafvairios \xc5\xbeol\xc4\x97s. Einant \xc4\xaf dr\xc4\x97gnojo \xc4\x8cako rytus sutinkamas ir paragvajinis tvaras._NEWLINE_Upi\xc5\xb3 pakrant\xc4\x97se b\xc5\xabdinga skirtinga augalija, pavyzd\xc5\xbeiui, \xc4\x8dia b\xc5\xabdingi Tessaria integrifolia ir \xc4\x8dilinis gluosnis. Yra subtropini\xc5\xb3, pusiau vis\xc5\xbeali\xc5\xb3 galerini\xc5\xb3 mi\xc5\xa1k\xc5\xb3, kurie kasmet u\xc5\xbeliejami ir auk\xc5\xa1tesni\xc5\xb3 (vir\xc5\xa1 30 m) paupio mi\xc5\xa1k\xc5\xb3, kurie n\xc4\x97ra u\xc5\xbeliejami. Tiek vienuose tiek kitose auga lianos ir induo\xc4\x8diai epifitai._NEWLINE_\xc5\xa0arminguose, u\xc5\xbeliejamuose dirvo\xc5\xbeemiuose pasitaiko baltosios kopernicijos palmi\xc5\xb3 girai\xc4\x8di\xc5\xb3 su pavieniais baltojo algarobo, juodojo algarobo, cel\xc4\x8dio (Celtis tala) individais. \xc5\xbdoliniams augalams atstovauja spartina, dr\xc4\x97b\xc5\xabnas, a\xc5\xa1aruol\xc4\x97._NEWLINE_Keletas kuok\xc5\xa1tini\xc5\xb3 augal\xc5\xb3 auga tiek sausose, tiek u\xc5\xbeliejamos \xc4\x8cako vietose: Sorghastrum agrostoides, a\xc5\xa1aruol\xc4\x97 (Paspalum intermedium), druskinguose plotuose auga Elionurus muticus, \xc5\xbeiaud\xc4\x97, Chloris, Schizachyrium.\n_START_SECTION_\nSausasis \xc4\x8cakas\n_START_PARAGRAPH_\nSausajame \xc4\x8cake brand\xc5\xbeiose dirvose auga tikrojo raudonmed\xc5\xbeio ir baltojo kvebracho mi\xc5\xa1kai. Juose epifit\xc5\xb3 jau ma\xc5\xbeiau. Kiti da\xc5\xbeni med\xc5\xbeiai\xc2\xa0\xe2\x80\x93 geltonvaisis zizifas ir \xc4\xafvair\xc5\xabs algarobai (\xc4\x8dia auga 20 j\xc5\xb3 r\xc5\xab\xc5\xa1i\xc5\xb3). Pa\xc5\xbeemio augalij\xc4\x85 sudaro paragvajin\xc4\x97 cezalpinija, Cercidium australis, Iodina rhombifolia, ruprechtija (Ruprechtia triflora), Castella coccinea. \xc5\xbdoliniai augalai: bromelijos (Bromelia serra, B. hieronymi), Deinacanthon._NEWLINE_Kitose zonose auga skirtinga augalija: kalkingose-molingose dirvose\xc2\xa0\xe2\x80\x93 paragvajinis tvaras, balamedis (Tabebuia nodosa); upi\xc5\xb3 pakrant\xc4\x97se\xc2\xa0\xe2\x80\x93 rintaus\xc4\x97 (Enterolobium contortisiliquum), kvapioji akacija, grak\xc5\xa1tusis kiboklis; sm\xc4\x97lingose vietose, \xc5\xbeolin\xc4\x97se savanose\xc2\xa0\xe2\x80\x93 raudonmedis (Schinopsis heterophylla), m\xc4\x97lynasis palisandramedis, tikrasis raudonmedis; druskinguose plotuose auga dideli Stetsonia coryne kaktusai drauge su kr\xc5\xabmais\xc2\xa0\xe2\x80\x93 tvaru, auguoniu, soduote; ypa\xc4\x8d druskingose \xc5\xbeem\xc4\x97se\xc2\xa0\xe2\x80\x93 kr\xc5\xabmai Heterostachys ritteriana, Allenrolfea patagonica, baland\xc5\xabn\xc4\x97, algarobas.\n_START_SECTION_\nAuk\xc5\xa1tasis \xc4\x8cakas\n_START_PARAGRAPH_\nArgentinos \xc4\x8cako auk\xc5\xa1tumose iki 1800\xc2\xa0m auk\xc5\xa1\xc4\x8dio saul\xc4\x97tuose \xc5\xa1laituose auga bolivinio raudonmed\xc5\xbeio mi\xc5\xa1kai, o pav\xc4\x97singose vietose\xc2\xa0\xe2\x80\x93 Lithrea ternifolia su Fagara coco. Auk\xc5\xa1\xc4\x8diau 1800\xc2\xa0m dominuoja erai\xc4\x8dinas (Festuca hieronymi) ir \xc4\xafvairios a\xc5\xa1uot\xc4\x97s. \xc4\x8cia auga ~190 augal\xc5\xb3 r\xc5\xab\xc5\xa1i\xc5\xb3, i\xc5\xa1 kuri\xc5\xb3 didel\xc4\x97 dalis yra endeminiai._NEWLINE_Paragvajaus auk\xc5\xa1tumose (Leone ir Kabreroje) taip pat i\xc5\xa1skiriamos trys zonos: pakankamai dr\xc4\x97gnuose \xc5\xa1laituose auga i\xc5\xa1 \xc5\xbealtinio karolmed\xc5\xbeio, blizgiosios piestojos, paprastojo rievonio, kvebracho (Aspidosperma pyriformis) sudaryti mi\xc5\xa1kai, skurdesn\xc4\x97se dirvose auga Serado primenantys kr\xc5\xabmynai daugiausia su Pseudobombax genties kr\xc5\xabmais. Stalkalni\xc5\xb3 vir\xc5\xa1\xc5\xabn\xc4\x97se auga ve\xc5\xa1li \xc5\xbeolin\xc4\x97 savana, sudaryta i\xc5\xa1 Chloris, pir\xc5\xa1tuot\xc4\x97s, a\xc5\xa1uot\xc4\x97s bei balamed\xc5\xbeio (Tabebuia aurea).\n_START_SECTION_\nGyv\xc5\xabnija\n_START_PARAGRAPH_\nGran \xc4\x8cakas yra tarpin\xc4\x97 zona tarp pamp\xc5\xb3 ir Amazonijos mi\xc5\xa1k\xc5\xb3, tod\xc4\x97l \xc4\x8dia n\xc4\x97ra savitos gyv\xc5\xabnijos, o vyrauja \xc5\xa1i\xc5\xb3 aplinkini\xc5\xb3 sri\xc4\x8di\xc5\xb3 gyv\xc5\xabnai. Dr\xc4\x97gnesn\xc4\x97se \xc4\x8cako vietose sutinkami stamb\xc5\xabs pl\xc4\x97\xc5\xa1r\xc5\xabnai\xc2\xa0\xe2\x80\x93 jaguarai ir pumos. Kiti b\xc5\xabdingi \xc5\xbeinduoliai yra pekariai (tarp j\xc5\xb3 endeminis \xc4\x8dakinis pekaris), kar\xc4\x8diuotasis vilkas, juodasis staug\xc5\xabnas, mirikinos, did\xc5\xbeioji skruzd\xc4\x97da, did\xc5\xbeiausias pasaulio grau\xc5\xbeikas kapibara, nedidelis elnias pilkoji mazama, balinis elnias bei pampinis elnias. Vandenyje gyvena vietin\xc4\x97 kaiman\xc5\xb3 r\xc5\xab\xc5\xa1is\xc2\xa0\xe2\x80\x93 \xc5\xbeakar\xc4\x97, Piet\xc5\xb3 Amerikos \xc5\xa1onakakliai v\xc4\x97\xc5\xbeliai, geltonspalv\xc4\x97 anakonda._NEWLINE_Sausajame \xc4\x8cake yra didel\xc4\x97 \xc5\xa1arvuotini\xc5\xb3 \xc4\xafvairov\xc4\x97 (didysis \xc5\xa1arvuotis, \xc4\x8dakinis \xc5\xa1arvuotis, argentininis \xc5\xa1arvuotis ir kt.), taip pat sutinkama mara, viska\xc5\xa1os, \xc5\xa1iaur\xc4\x97je\xc2\xa0\xe2\x80\x93 kraba\xc4\x97dis me\xc5\xa1k\xc4\x97nas._NEWLINE_\xc4\x8cakas yra tikra pauk\xc5\xa1\xc4\x8di\xc5\xb3 karalyst\xc4\x97, nes paupi\xc5\xb3 \xc5\xa1lapyn\xc4\x97s ir e\xc5\xbeer\xc4\x97liai sutraukia daugyb\xc4\x99 vandens pauk\xc5\xa1\xc4\x8di\xc5\xb3. Yra endemini\xc5\xb3 tarpupio s\xc4\x97klalesi\xc5\xb3 (Sporophila zelichi), pelkini\xc5\xb3 s\xc4\x97klalesi\xc5\xb3 (Sporophila palustris), ka\xc5\xa1tonini\xc5\xb3 s\xc4\x97klalesi\xc5\xb3 (Sporophila cinnamomea). Kitas b\xc5\xabdingas neskraidantis pauk\xc5\xa1tis\xc2\xa0\xe2\x80\x93 paprastasis nandas, taip pat sutinkamas banguotasis tinamas, genys Celeus lugubris. Kiti b\xc5\xabdingi pauk\xc5\xa1\xc4\x8diai\xc2\xa0\xe2\x80\x93 \xc4\x8dunga, m\xc4\x97lyngalv\xc4\x97 aratinga, \xc5\xbevirblinis purplelis (Columbina picui), guira, krosniniai pauk\xc5\xa1\xc4\x8diai, tanagros, tukanai, karakara, garniai, flamingai, \xc5\xbeabirai. Sausojo \xc4\x8cako ropliai ir varliagyviai\xc2\xa0\xe2\x80\x93 paprastasis smauglys, varl\xc4\x97s raguot\xc4\x97s, karpotoji be\xc5\xbed\xc5\xbeionvarl\xc4\x97, tropikin\xc4\x97 bar\xc5\xa1kuol\xc4\x97.\n_START_SECTION_\nIstorija\n_START_PARAGRAPH_\nGran \xc4\x8cako rajonas iki kolonizacijos buvo apgyvendintas tupi\xc5\xb3-gvarani\xc5\xb3 gen\xc4\x8di\xc5\xb3, taip pat enkset\xc5\xb3, tob\xc5\xb3, vi\xc4\x8di\xc5\xb3, \xc4\x8dikitan\xc5\xb3 ind\xc4\x97n\xc5\xb3. Jie vert\xc4\x97si med\xc5\xbeiokle, \xc5\xbevejyba, rankiojimu. Kadangi regionas negars\xc4\x97jo nei dideliais turtais nei \xc4\x8dia gyvavo stiprios valstyb\xc4\x97s, tod\xc4\x97l kolonizatoriai \xc4\x8cako kolonizuoti neskub\xc4\x97jo. Prad\xc5\xbeioje jis buvo priskirtas Peru vicekaralystei, bet i\xc5\xa1 tikro nevaldytas. Pirmasis europietis, tyrin\xc4\x97j\xc4\x99s \xc5\xa1i\xc4\x85 srit\xc4\xaf buvo Aleixo Garcia, 1524\xc2\xa0m. keliav\xc4\x99s nuo Brazilijos pakrant\xc4\x97s \xc4\xaf Peru._NEWLINE_XVI a. viduryje Paragvajaus ir Pilkomajo up\xc4\x97mis konkistadorai (Juan de Ayolas, Domingo Mart\xc3\xadnez de Irala, \xc3\x81lvar N\xc3\xba\xc3\xb1ez Cabeza de Vaca, \xc3\x91uflo de Chaves) band\xc4\x97 pasiekti legendin\xc4\x99 sidabro \xc5\xa1al\xc4\xaf. Nuo\xc5\xbemiausi \xc4\x8cako ind\xc4\x97nai buvo gvajkurai (abiponai, pajagvai, mbajai), kurie puldin\xc4\x97jo ekspedicijas, bei kolonizatori\xc5\xb3 kuriamus miestus. Vienas svarbiausi\xc5\xb3 i\xc5\xa1 toki\xc5\xb3 miest\xc5\xb3 buvo Konsepsion de Buena Esperansa, bet 1632\xc2\xa0m. sugriautas ind\xc4\x97n\xc5\xb3._NEWLINE_XVI\xe2\x80\x93XVIII a. Piet\xc5\xb3 Amerikos centrin\xc4\x97je dalyje steig\xc4\x97si autonomi\xc5\xa1kos j\xc4\x97zuit\xc5\xb3 misijos, ta\xc4\x8diau \xc4\x8cake j\xc5\xb3 buvo \xc4\xafsteigta nedaug\xc2\xa0\xe2\x80\x93 pagrindin\xc4\x97 dalis Bolivijoje, \xc4\x8cikitanijos regione (\xc4\x8cikitanijos j\xc4\x97zuit\xc5\xb3 misijos) bei Paragvajaus vakarin\xc4\x97se pakrant\xc4\x97se. Ta\xc4\x8diau jos v\xc4\x97liau buvo u\xc5\xbedarytos, o did\xc5\xbeioji \xc4\x8cako dalis tapo pavaldi La Platos vicekaralystei._NEWLINE_Piet\xc5\xb3 Amerikos valstyb\xc4\x97ms i\xc5\xa1kovojus nepriklausomyb\xc4\x99 \xc4\x8cakas tapo gin\xc4\x8dytina teritorija\xc2\xa0\xe2\x80\x93 did\xc5\xbeioji dalis buvo priskiriama Paragvajui (didesn\xc4\x97 nei dabar), \xc5\xa1iek tiek Bolivijai ir Argentinai. Ta\xc4\x8diau po Trigubo Aljanso karo, pasibaigusio 1870 m. pietin\xc4\x97 \xc4\x8cako dalis atiteko Argentinai._NEWLINE_XIX a. pab.\xc2\xa0\xe2\x80\x93 XX a. pr. Argentina vykd\xc4\x97 \xc4\x8cako u\xc5\xbekariavim\xc4\x85, naikindama ind\xc4\x97n\xc5\xb3 gentis ir steigdama kolonizatori\xc5\xb3 gyvenvietes. V\xc4\x97liau Bolivija palaipsniui prad\xc4\x97jo regiono kolonizacij\xc4\x85 \xc4\xaf Paragvajaus valdom\xc4\x85 vakarin\xc4\xaf \xc4\x8cak\xc4\x85, ir tai 1932\xe2\x80\x931935\xc2\xa0m. suk\xc4\x97l\xc4\x97 \xc4\x8cako kar\xc4\x85. Bolivija siek\xc4\x97 u\xc5\xbeimti \xc4\x8cako \xc5\xbeemes, kur tik\xc4\x97josi rasti duj\xc5\xb3 bei \xc4\xafsteigti uost\xc4\x85 prie Paragvajaus up\xc4\x97s, kad gal\xc4\x97t\xc5\xb3 vystyti prekyb\xc4\x85. Nors Bolivijos planai pilnai nepasiteisino, \xc5\xa1alis i\xc5\xa1laik\xc4\x97 dal\xc4\xaf vakarinio \xc4\x8cako._NEWLINE_XX a. pirmoje pus\xc4\x97je skurd\xc5\xbeiame centriniame \xc4\x8cake \xc4\xafsik\xc5\xabr\xc4\x97 menonit\xc5\xb3 bendruomen\xc4\x97s._NEWLINE_XX a. antroje pus\xc4\x97je prad\xc4\x97tas nuodugnesnis regiono \xc4\xafsisavinimas: nutiestas Trans\xc4\x8dako plentas, Paragvajuje valdant Alfredo Stroessner dalis ind\xc4\x97n\xc5\xb3 buvo suvaryti \xc4\xaf rezervacijas. Ta\xc4\x8diau ir dabar Gran \xc4\x8cakas lieka retai gyvenama ir ma\xc5\xbeai civilizuota pasaulio vieta.\n_START_SECTION_\nEkonomika\n_START_PARAGRAPH_\nKadangi Gran \xc4\x8cako teritorija, ypa\xc4\x8d Paragvajuje ir Bolivijoje, \xc4\xafsisavinta menkai, tr\xc5\xabksta ger\xc5\xb3 keli\xc5\xb3, \xc4\x8dia beveik n\xc4\x97ra \xc5\xbeemdirbyst\xc4\x97s plot\xc5\xb3 (i\xc5\xa1imtis\xc2\xa0\xe2\x80\x93 menonit\xc5\xb3 kolonijos). Daugiausia auginama medviln\xc4\x97, kukur\xc5\xabzai. Vienas pagrindini\xc5\xb3 versl\xc5\xb3\xc2\xa0\xe2\x80\x93 ekstensyvi gyvulininkyst\xc4\x97. Auginami daugiausia galvijai, taip pat kiaul\xc4\x97s, avys, arkliai, o\xc5\xbekos, naminiai pauk\xc5\xa1\xc4\x8diai. Kertama vertinga mediena, renkama mat\xc4\x97s \xc5\xbeol\xc4\x97, ver\xc4\x8diamasi bitininkyste._NEWLINE_Vienas nauj\xc5\xb3 versl\xc5\xb3 \xc4\x8cake\xc2\xa0\xe2\x80\x93 biokurui tinkam\xc5\xb3 augal\xc5\xb3 auginimas. Kadangi \xc4\x8cake \xc5\xbeem\xc4\x97 nebrangi ir ma\xc5\xbeai naudojama, \xc4\x8dia auginami nereikl\xc5\xabs augalai: braiv\xc4\x97lis, sorgas, sora, i\xc5\xa1 kuri\xc5\xb3 gaminamas biokuras._NEWLINE_D\xc4\x97l prastos infrastrukt\xc5\xabros regionas n\xc4\x97ra populiarus turistinis objektas. Vakariniame \xc4\x8cake esan\xc4\x8dios \xc4\x8cikitanijos j\xc4\x97zuit\xc5\xb3 misijos yra \xc4\xaftrauktos \xc4\xaf UNESCO pasaulio paveldo s\xc4\x85ra\xc5\xa1\xc4\x85. \xc4\x8cake yra keletas nacionalini\xc5\xb3 park\xc5\xb3, kuriuose saugoma regiono gamta: Kaa-Iya nacionalinis parkas (Bolivija), \xc4\x8cako Gyn\xc4\x97j\xc5\xb3 nacionalinis parkas (Paragvajus), \xc4\x8cako, Pilkomajo nacionaliniai parkai (Argentina).'